Αριάνα Φοντάνα

Η Αριάνα Φοντάνα (, 14 Απριλίου 1990) είναι Ιταλίδα αθλήτρια της παγοδρομίας ταχύτητας μικρής πίστας, και η πρώτη γυναίκα που κέρδισε Ολυμπιακά μετάλλια σε έξι συνεχόμενους Χειμερινούς Ολυμπιακούς Αγώνες. Ειδικευμένη στο αγώνισμα των 500 μέτρων, ανάμεσα στα 14 Ολυμπιακά της μετάλλια περιλαμβάνονται 2 χρυσά μετάλλια στα 500 μ. παγοδρομίας ταχύτητας μικρής πίστας, ένα στους Χειμερινούς Ολυμπιακούς Αγώνες του 2018 στην Πιόνγκτσανγκ και ένα στους Χειμερινούς Ολυμπιακούς Αγώνες του 2022 στο Πεκίνο, καθώς και ένα χρυσό μετάλλιο στους Χειμερινούς Ολυμπιακούς Αγώνες του 2026 στη μικτή ομαδική σκυταλοδρομία 2.000 μ. στη χώρα καταγωγής της, την Ιταλία. Είναι η αθλήτρια της παγοδρομίας ταχύτητας μικρής πίστας με τα περισσότερα Ολυμπιακά μετάλλια, καθώς και η Ιταλίδα αθλήτρια —συμπεριλαμβανομένων ανδρών και γυναικών— με τον μεγαλύτερο αριθμό μεταλλίων (14) τόσο σε Θερινούς όσο και σε Χειμερινούς Ολυμπιακούς Αγώνες. Επιπλέον, είναι η Ιταλίδα αθλήτρια με τα περισσότερα μετάλλια σε Χειμερινούς Ολυμπιακούς Αγώνες, τρία περισσότερα από τη Στεφάνια Μπελμόντο.

 Καριέρα 
Στους Χειμερινούς Ολυμπιακούς Αγώνες του 2006 στο Τορίνο, κατέκτησε το χάλκινο μετάλλιο στη σκυταλοδρομία 3.000 μ. Κατετάγη 11η στα 500 μ. και 6η στα 1000 μ. Το μετάλλιο της σκυταλοδρομίας ήταν το πρώτο για την Ιταλία στη παγοδρομία ταχύτητας μικρής πίστας. Έτσι, σε ηλικία 15 ετών, η Φοντάνα έγινε η νεότερη Ιταλίδα που κατέκτησε μετάλλιο σε Χειμερινούς Ολυμπιακούς Αγώνες. Μετά τους Αγώνες του 2006, η Φοντάνα και οι συναθλήτριές της στη σκυταλοδρομία ανακηρύχθηκαν Ιππότες του Τάγματος Αξίας της Ιταλικής Δημοκρατίας.

Στους Χειμερινούς Ολυμπιακούς Αγώνες του 2010 στο Βανκούβερ, κατέκτησε το χάλκινο μετάλλιο στα 500 μ., αποκλείστηκε στους ημιτελικούς των 1.500 μ. και αποκλείστηκε στα προημιτελικά των 1.000 μ. Το χάλκινο μετάλλιο στα 500 μ. την κατέστησε την πρώτη Ιταλίδα που κατέκτησε ατομικό Ολυμπιακό μετάλλιο στην παγοδρομία ταχύτητας μικρής πίστας.

Στους Χειμερινούς Ολυμπιακούς Αγώνες του 2014 στο Σότσι, το χάλκινο μετάλλιό της στα 500 μ. αναβαθμίστηκε σε αργυρό, έπειτα από σύγκρουση με τη Βρετανίδα Ελίς Κρίστι. Η Κρίστι αποκλείστηκε, καθώς προκάλεσε πτώση στον τελικό. Κατέκτησε επίσης το χάλκινο μετάλλιο στα 1.500 μ. και στο ομαδικό αγώνισμα, ενώ αποκλείστηκε στα 1.000 μ. Το επόμενο έτος, η Φοντάνα πήρε το πρώτο της τίτλο στο Παγκόσμιο Πρωτάθλημα Παγοδρομίας Ταχύτητας, κερδίζοντας το χρυσό στα 1500 μ. και παίρνοντας το αργυρό στο σύνολο.

Τον Οκτώβριο του 2017, η Φοντάνα ορίστηκε σημαιοφόρος της Ιταλίας για την τελετή έναρξης των Χειμερινών Ολυμπιακών Αγώνων του 2018 στην Πιόνγκτσανγκ της Νότιας Κορέας. Ήταν η πρώτη αθλήτρια της παγορομίας ταχύτητας μικρής πίστας που επιλέχθηκε ως σημαιοφόρος της ιταλικής Ολυμπιακής ομάδας και η δεύτερη σημαιοφόρος που προερχόταν από την Ιταλική Ομοσπονδία Αθλημάτων Πάγου, μετά την Καρολίνα Κόστνερ. Κέρδισε το πρώτο της χρυσό Ολυμπιακό μετάλλιο εκεί, στο αγώνισμα των 500 μ. Ήταν η πρώτη Ευρωπαία που κέρδισε Ολυμπιακό χρυσό μετάλλιο στα 500 μ. Κατέκτησε επίσης το αργυρό μετάλλιο στο ομαδικό αγώνισμα και το χάλκινο στα 1.000 μ., καθιστώντας την τη γυναίκα με τα περισσότερα μετάλλια στο άθλημα. Αυτό σήμαινε επίσης ότι είχε κερδίσει Ολυμπιακά μετάλλια σε κάθε αγώνισμα που συμμετείχε.

Στους Χειμερινούς Ολυμπιακούς Αγώνες του 2022, κατέκτησε τρία ακόμη μετάλλια: αργυρό στη μικτή ομαδική σκυταλοδρομία 2.000 μ., αργυρό στα 1.500 μ. και χρυσό στα 500 μ., φτάνοντας τον συνολικό αριθμό Ολυμπιακών μεταλλίων της στα 11. Αυτό την κατέστησε την Ιταλίδα αθλήτρια με τα περισσότερα μετάλλια σε Χειμερινούς Ολυμπιακούς Αγώνες και την ανέβασε στη δεύτερη θέση της κατάταξης του πιο πολυβραβευμένου αθλητή από την Ιταλία στην ιστορία των Ολυμπιακών Αγώνων, πίσω από τον αθλητής της ξιφασκίας, Εντοάρντο Μαντζαρότι.

Στους Χειμερινούς Ολυμπιακούς Αγώνες του 2026, κατέκτησε ακόμη τρία μετάλλια: χρυσό στη μικτή ομαδική σκυταλοδρομία 2.000 μ. και αργυρό στα 500 μ. και στη σκυταλοδρομία 3.000 μ. Έγινε η πιο πολυβραβευμένη Ολυμπιονίκης της Ιταλίας με 14 μετάλλια, ξεπερνώντας το προηγούμενο ρεκόρ των 13 μεταλλίων που κατείχε ο Μαντζαρότι.

 Παραπομπές 

Κατηγορία:Αθλητές της παγοδρομίας ταχύτητας μικρής πίστας
Κατηγορία:Ιταλίδες αθλήτριες
Κατηγορία:Αθλητές στους Χειμερινούς Ολυμπιακούς Αγώνες 2006
Κατηγορία:Ιταλοί Ολυμπιονίκες
Κατηγορία:Αθλητές στους Χειμερινούς Ολυμπιακούς Αγώνες 2010
Κατηγορία:Αθλητές στους Χειμερινούς Ολυμπιακούς Αγώνες 2014
Κατηγορία:Αθλητές στους Χειμερινούς Ολυμπιακούς Αγώνες 2018
Κατηγορία:Αθλητές στους Χειμερινούς Ολυμπιακούς Αγώνες 2022
Κατηγορία:Αθλητές στους Χειμερινούς Ολυμπιακούς Αγώνες 2026
Κατηγορία:Ιππότες του Τάγματος της Αξίας της Ιταλικής Δημοκρατίας